‘Reuseterugslag’ by Eskom lei tot fase 2-beurtkrag(Foto: pixabay) Eskom sê hy het sedert Donderdagaand ŉ “reuseterugslag” gehad en fase 2-beurtkrag word van Vrydagmiddag in werking gestel. Die sukkelende kragvoorsiener het gister nog, tydens ŉ mediakonferensie oor die skielike inwerkingstelling van beurtkrag, gesê fase 1-beurtkrag gaan vandag van 09:00 tot 23:00 geld. “Sedert die mediakonferensie gisteraand het ons ŉ reuseterugslag gehad en bykomende kapasiteit by Medupi verloor. Ons voorspelling was gegrond op die stand van die stelsel en beskikbaarheid teen 17:00 (Donderdagaand). Gisteraand het ons Medupi 3, 4 en 5 weens steenkool- en ashanteringsprobleme verloor,” het Eskom vroegoggend in ŉ verklaring gesê. “Dit is bykomend tot die vervoerband by die kragsentrale wat Saterdag die gees gegee het. Dit beteken die kragnetwerk het verder versleg en ŉ bykomende tekort van nagenoeg 1 500 MW opwekkingsvermoë veroorsaak.” Eskom sê hy besef die negatiewe uitwerking wat die besluit op sy klante – en veral matrieks wat eindeksamen skryf – het. Fase 1-beurtkrag word dus van 09:00 tot 12:00 in werking gestel en fase 2 tot 23:00 vanaand. “Ons vra onvoorwaardelik om verskoning aan ons klante en Suid-Afrikaners vir die kort kennisgewing. Ons sal Suid-Afrikaners op die hoogte hou van die status van ons herstelpogings.” Mabuza het gisteraand gesê die besluit om dié week weer beurtkrag toe te pas is nie ligtelik geneem nie. Hy het Suid-Afrikaners toe óók om verskoning gevra. Volgens Mabuza het Eskom sedert die naweek sy noodstelsels en reserwes ingespan, maar dit het uiteindelik groter risiko’s meegebring. Hy het gesê daar moet drasties meer instandhoudingswerk gedoen word, hoewel dít deur ŉ tekort aan geld gestriem word.